ธกส.ปลื้มใจรัฐบาลใช้หนี้ คาด5ปีล้างหมด2แสนล.
ธ.ก.ส.ปลื้มใจรัฐบาลเร่งใช้หนี้จำนำข้าว คาดล้างหนี้หมดภายใน 5 ปี
8 ม.ค. 2558

ธ.ก.ส.ปลื้มใจรัฐบาลเร่งใช้หนี้จำนำข้าว คาดล้างหนี้หมดภายใน 5 ปี
นายสุพัฒน์ เอี้ยวฉาย ผู้ช่วยผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า นับเป็นเรื่องดีที่ ม.ร.ว.ปรีดิยาธร เทวกุล รองนายกรัฐมนตรี ต้องการจะเร่งชำระหนี้ในโครงการดูแลเสถียรภาพราคาสินค้าเกษตร ส่วนที่ ธ.ก.ส.ได้สนับสนุนสภาพคล่องรวมทุกโครงการเริ่มตั้งแต่ปี 2549 ถึงปัจจุบันเป็นเงินราว 2 แสนล้านบาท ซึ่งก่อนหน้านี้มีการหารือเรื่องการเร่งชำระหนี้จำนวนดังกล่าวให้หมดภายใน 4-5 ปี เริ่มตั้งแต่ปีงบประมาณ 2559 เป็นต้นไป
นอกจากนี้ ทางคณะรักษาความสงบแห่งชาติ (คสช.) แสดงความต้องการชำระหนี้ส่วนที่เกิดขึ้นในรัฐบาลปัจจุบันคิดเป็นวงเงินรวมประมาณ 4.82 หมื่นล้านบาท ภายในปีงบประมาณ 2559 แยกเป็นหนี้ที่เกิดจากการยืมสภาพคล่องในโครงการช่วยเหลือเกษตรกรปลูกข้าวไร่ละ 1,000 บาท เป็นเงินทั้งหมดประมาณ 4 หมื่นล้านบาท คาดว่าจะมีการโอนเงินเข้าถึงบัญชีเกษตรกรครบทั้งหมด 3.5 ล้านครัวเรือน ภายในสัปดาห์หน้า และเงินช่วยเหลือเกษตรกรปลูกยางไร่ละ 1,000 บาท คิดเป็นวงเงินรวม 8,200 ล้านบาท ซึ่งขณะนี้โอนเงินเข้าบัญชีไปแล้วกว่า 90%
“มีการหารือเรื่องเร่งชำระหนี้ทั้งหมดภายใน 5 ปี ถือเป็นเรื่องดีที่จะเปิดเผยข้อมูลให้ประชาชนรับทราบ” นายสุพัฒน์ กล่าว
ทั้งนี้ ในปีงบประมาณ 2558 ธ.ก.ส.ได้รับการจัดงบประมาณเพื่อชำระหนี้ในการสนับสนุนสภาพคล่องเพื่อดูแลเสถียรภาพราคาสินค้าเกษตร ตั้งแต่ปี 2547 จนถึงก่อนโครงการรับจำนำข้าวของรัฐบาลยิ่งลักษณ์ ชินวัตร เป็นเงินกว่า 8.4 หมื่นล้านบาท ซึ่งเป็นไปตามข้อตกลงเดิมที่จะทยอยชำระหนี้วงเงินเก่ากว่า 1.4 แสนล้านบาท ให้หมดภายใน 5 ปี ซึ่งขณะนี้ผ่านมา 3 ปี คงเหลือหนี้ที่ยังชำระไม่หมดอีกกว่า 3 หมื่นล้านบาท
สำหรับวงเงินในโครงการรับจำนำข้าวของรัฐบาลยิ่งลักษณ์ มีจำนวนกว่า 8.81 แสนล้านบาท คิดเป็นข้าวที่เข้าโครงการกว่า 56 ล้านตันข้าวเปลือก แยกเป็นเงินที่กู้จากสถาบันการเงินอื่นกว่า 6-7 แสนล้านบาท และเงินที่ยืมสภาพคล่องจาก ธ.ก.ส. อีกราว 2 แสนล้านบาท กระทรวงพาณิชย์นำเงินมาใช้หนี้แล้วกว่า 2 แสนล้านบาท